**Obvestilo o poteku vpisnega postopka v program gimnazije – športni oddelek**

Kandidate za vpis v program gimnazija – športni oddelek **obveščamo, da bomo letos,** v skladu z navodili Ministrstva za izobraževanje, znanost in šport**, vpis v celoti izvajali na daljavo.**

Prosimo vas, da nam najkasneje do 30. junija 2020 na naslov [Gordana.Rostohar@guest.arnes.si](mailto:Gordana.Rostohar@guest.arnes.si)

elektronsko posredujete skenirano ali fotografirano spričevalo zaključnega razreda, lahko pa pošljete kopijo tudi z navadno pošto. Ministrstvu za izobraževanje, znanost in šport smo predlagali, da nam, glede na število prijavljenih kandidatov, odobri povečan obseg vpisa. Kljub temu, da njihovega odgovora še nismo prejeli, menimo, da bo odločitev o povečanem obsegu vpisa potrjena. V času od od 30. junija do 6. julija bomo tako izpeljali vpis kandidatov na daljavo. Po prejemu spričeval vam bomo do 6. julija, na vaš domači naslov poslali sklep o sprejemu v program gimnazija – športni oddelek, prejeli pa boste tudi potrdila o šolanju, ki jih boste potrebovali za urejanje mesečnih vozovnic, štipendij, otroškega dodatka in podobnih zadev.

Ker se na gimnaziji posebej **ukvarjamo z nadarjenimi dijaki** in želimo pripraviti kakovosten program dela z nadarjenimi tudi za prihodnje šolsko leto, vse tiste, ki ste bili v osnovni šoli prepoznani kot nadarjeni učenci prosimo, da skupaj s spričevalom pošljete še skenirano, fotografirano ali kopirano **poročilo o področjih prepoznane nadarjenosti.** Če obrazca nistedobili v izpolnitev na osnovni šoli, ga lahko natisnete tudi z naše spletne strani <http://www.gimnazija-brezice.si/files/2018/02/Poro%C4%8Dilo_u%C4%8Denca_o_prepoznani_NAD_v_O%C5%A0_.doc.doc>, ga izpolnite in nesete v osnovno šolo v podpis koordinatorju dela z nadarjenimi učenci, razredniku in ravnatelju.

Na Gimnaziji Brežice že vrsto let deluje **učbeniški sklad**, v okviru katerega si lahko dijaki izposodijo komplete učbenikov, ki jih potrebujejo pri pouku. Dijaki, ki se odločijo za izposojo, plačajo izposojevalnino po položnici. Cena kompleta znaša do ene tretjine maloprodajne cene. Učbenike morajo dijaki vrniti ob koncu šolskega leta v knjižnico. Uporabnik je dolžan plačati odškodnino, če vrne poškodovan ali uničen učbenik ali ga ne vrne. Izposojevalnina učbeniškega kompleta za 1. letnik znaša 27,43 EUR. Na povezavi <https://www.gimnazija-brezice.si/2020/05/26/seznam-ucbenikov-in-ostalega-gradiva-v-solskem-letu-20202021/> si lahko ogledate, katere učbenike dobite v kompletu. Na isti povezavi imate tudi nabor delovnih zvezkov in ostalega gradiva, ki ga potrebujete pri pouku. Ker pri drugem tujem jeziku izbirate med nemščino in francoščino, bodite na to pozorni tudi pri naročanju gradiva. Priporočena gradiva niso obvezna, doma pobrskajte med naslovi oziroma počakajte do septembra na navodila profesorjev. V prvem koraku je potrebno izpolniti naročilnico (tudi če ne naročate učbeniškega kompleta), na naslednji povezavi: <https://forms.office.com/Pages/ResponsePage.aspx?id=Fuu8VPkk90C1QA8cXokWNTIim32F6oFGlWa2iVxO1Y5URUhZSUpMVFlHNzRaRjdaTEpWVFU5Mko1WC4u>. Po vpisnem postopku boste po pošti na dom prejeli položnico, ki jo bo treba poravnati do navedenega datuma. Učbenike boste lahko prevzeli prvi šolski dan. Kar pa se tiče delovnih zvezkov in ostalega gradiva, za to lahko poskrbite po običajni praksi, v poslovalnicah knjigarn ali po spletu – tako bomo imeli na šolski spletni strani tudi povezave do elektronskega naročanja, ki so ga pripravile založbe. Za morebitne nejasnosti, se obrnite na Emo Maček ([ema.macek@guest.arnes.si](mailto:ema.macek@guest.arnes.si); 07 49 92 360).

Dijaki se lahko do začetka novega šolskega leta, lahko pa tudi kadarkoli med šolskim letom, prijavijo na malico. Posamezen obrok malice stane 2,42 EUR. Prijavljeni dijaki si lahko za vsak posamezen dan pouka izberejo različen meni hladne ali tople malice ali pa se za ta dan odjavijo od malice.

Za veljavno prijavo na malico morajo starši oz. skrbniki izpolniti prijavnico na šolsko prehrano in obvezno tudi Pogodbo o šolski prehrani. Prijavnica na šolsko prehrano in Pogodba o šolski prehrani sta objavljeni na spletni strani šole( <http://www.gimnazija-brezice.si/index.php/dijaki/solska-prehrana> ).

**Če želite, lahko izpolnjeni, natisnjeni in podpisani prijavnico in pogodbo za šolsko prehrano pošljete po pošti, lahko pa ju dijaki prinesejo s seboj v šolo in oddajo ob začetku pouka v septembru.**

Skladno z Zakonom o šolski prehrani lahko prijavljeni dijaki uveljavljajo **pravico do subvencionirane malice,** s čimer se jim cena obroka zniža za višino priznane subvencije. Do subvencije so upravičeni na malico prijavljeni dijaki, ki imajo z veljavno odločbo o otroškem dodatku ali državni štipendiji, za obdobje prijave na malico, ugotovljeno ustrezno višino dohodka na družinskega člana (največ 64% neto povprečne plače v RS). Šola bo upoštevala uvrstitev v dohodkovni razred v odločbi o otroškem dodatku ali državni štipendiji na podlagi izmenjave podatkov med MDDSZ in MIZŠ in znižala višino položnice za malico za ustrezno višino subvencije. Oddajanje posebnih vlog za subvencijo malice zato ni potrebno, razen če družina nima veljavne odločbe o otroškem dodatku ali državni štipendiji na dan 1. 9. 2020. V primeru, da družina nima veljavne odločbe za otroški dodatek oziroma državno štipendijo, ker se ji bo npr. odločba iztekla 31. 8. 2020 ali ker otroškega dodatka ali državne štipendije sploh ni uveljavljala, svetujemo, da starši pred prijavo na malico vložijo vlogo za otroški dodatek/državno štipendijo. Z odobritvijo vloge jim bo priznana tudi pravica do subvencije malice. Družina, ki pravic do otroškega dodatka oziroma državne štipendije ne želi uveljavljati ali do teh pravic ni upravičena, želi pa uveljavljati subvencijo, mora pred prijavo na malico oddati posebno vlogo za subvencijo malice pri pristojnem centru za socialno delo. Center za socialno delo bo uvrstitev v dohodkovni razred v teh primerih ugotovil na način, kot to velja za pravico do otroškega dodatka, subvencija pa se bo priznala z začetkom šolskega leta oziroma, v primeru vloge, vložene od vključno 1. 9. 2020 dalje, z dnem vložitve vloge za subvencijo prehrane.

V primeru morebitnih vprašanj se obrnite na koordinatorja za šolsko prehrano na Gimnaziji Brežice mag. Gregorja Horžena ([gregor.horzen@guest.arnes.si](mailto:gregor.horzen@guest.arnes.si); 05 93 36 358).